Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2022/C 108/02)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”QUESO DE ACEHÚCHE”

EU-nro: PDO-ES-02621 – 14. heinäkuuta 2020

SAN (X) SMM ( )

1. Nimi (Nimet)

”Queso de Acehúche”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1. Tuotelaji

1.3. Juustot

3.2. Kuvaus 1 kohdassa nimetystä tuotteesta

Queso de Acehúche -juusto valmistetaan yksinomaan Murciana-Granadina-, Florida-, Malagueña-, Retinta- ja Verata-rotuihin tai näiden rotujen risteytyksiin kuuluvista vuohista saatavasta raakamaidosta, joka on peräisin 4 kohdassa määritellyllä maantieteellisellä alueella sijaitsevilta tiloilta. Juusto valmistetaan entsymaattisella koagulaatiolla, ja sitä kypsytetään vähintään 40 päivän ajan.

Kypsällä Queso de Acehúche -juustolla on seuraavat ominaisuudet:

a. Fyysiset ominaisuudet

— Muoto: Juusto on lieriön muotoinen. Sen ylä- ja alapinta ovat hyvin tasaiset, ja sivut ovat kuperat.

— Koko: — Halkaisija: vähintään 7 cm — Korkeus: enintään 50 % halkaisijasta

— Paino: 200 – 1 200 g

b. Fysikaalis-kemialliset ominaisuudet

— Rasvan osuus kuiva-aineesta: vähintään 45 %

— Kuiva-aineen kokonaispitoisuus: vähintään 50 %

— pH: vähintään 5,0 ja enintään 6,0

— NaCl-pitoisuus: enintään 4 %

c. Aistinvaraiset ominaisuudet

— Kuori: Kuoren väri vaihtelee luonnollisesta vahamaisen keltaisesta tummaan okraan. Kuori on hieman karkea. Kypsymisen aikana kuoreen voi muodostua juustolle ominainen kittipinta. Juusto voidaan asettaa myyntiin sellaisenaan, tai se voidaan sivellä paprikalla tai öljyllä. Sobao-pesumenetelmällä valmistettujen juustojen kuori on sileä ja reunat ovat pyöristyneet.

— Sisus: Sisuksen väri vaihtelee valkoisesta norsunluunvalkoiseen. Rakenne on tiivis ja yhtenäinen, eikä halkeamia ole. Leikkauspinnalla voi siellä täällä esiintyä pyöreähköjä pieniä reikiä. Juusto on puolikova ja rakenteeltaan joustava. Suutuntuma on pehmeä, hieman sulava, vain vähän murentuva, täyteläinen, tahmea, kostea eikä kovin rakeinen.

— Tuoksu: Keskivoimakas tai voimakas, maitohappoisia (vuohenmaidon) ja muita (voimakkaan pistäviä) aromeja.

— Maku: Vähäsuolainen ja kohtalaisen hapan. Ei kovin kitkerä eikä pistävä, mutta nämä vivahteet nousevat esiin kypsemmissä juustoissa. Maku on kestoltaan keskipitkä tai pitkä.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

a. Rekisteröityjä vuohilaumoja on ruokittava perinteisten käytäntöjen mukaisesti hyödyntämällä maantieteellisen alueen luonnonvaroja karjankasvatusmenetelmillä, jotka ovat kokonaan tai osittain laajaperäisiä. Täydennysrehuna voidaan antaa nurmirehua ja olkea sekä viljasta, palkokasveista ja siemenistä valmistettua rehuseosta silloin, kun ravinnontarve on suurimmillaan, kuten poikimisen ja imetyksen aikana, ja silloin, kun ravintoa on saatavilla vähän epäsuotuisten sääolojen, kuten kuivuuden, vuoksi.

Karjankasvatusjärjestelmässä, joka katsotaan osittain laajaperäiseksi, suurin sallittu eläintiheys on 1,8 eläinyksikköä hehtaaria kohti. Koska täysikasvuinen vuohi vastaa 0,15:tä eläinyksikköä, väljimmässä sallitussa karjankasvatusjärjestelmässä suurin sallittu eläintiheys olisi 12 vuohta hehtaaria kohti. Eläinten enimmäistiheydellä varmistetaan, että eläimillä on riittävästi ravintoa koko vuodeksi eikä maantieteellisen alueen ulkopuolelta peräisin olevan rehun käyttömäärä ylitä EU:n lainsäädännössä asetettua kuiva-aineen vuotuista enimmäismäärää.

Kokonaan tai osittain laajaperäisessä karjankasvatuksessa hyödynnettävän luonnonkasvillisuuden lisäksi maantieteellisellä alueella kasvaa siemenistä kasvatettua heinää, olkea, viljoja, alfalfaa, virnaa tai kauraa, joita voidaan käyttää laidunravintona tai sadonkorjuun jälkeen joko tuore- tai kuivarehuna. Eläimet voivat laiduntaa myös odelmalla.

b. Queso de Acehúche -juuston valmistukseen käytettävän maidon on oltava luonnollinen tuote, jota saadaan rekisteröidyiltä tiloilta peräisin olevista vuohista lypsämällä. Lisäksi maidon — on oltava raakaa, täysrasvaista, vakioimatonta ja vailla epäpuhtauksia — yhdistetyn rasva- ja valkuaispitoisuuden on oltava vähintään 7 prosenttia ja valkuaispitoisuuden 3 prosenttia — pH:n on oltava 6,5–6,8.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Seuraavien tuotantovaiheiden on tapahduttava yksilöidyllä maantieteellisellä alueella:

— maidontuotanto 3.3 kohdan mukaisesti

— juustonvalmistus, johon sisältyvät juoksutus, leikkaus, muotitus, puristus, suolaus ja kypsytys sekä mahdollinen sobao-tekniikan käyttö.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Pakkaus on valittavissa vapaasti, kunhan pakkaus säilyttää tuotteen eheyden ja laadun.

Toimijat voivat leikata juustot lähetystä varten puolikkaiksi tai neljänneksen kokoisiksi paloiksi. Jokaisessa palassa on oltava sertifiointimerkintä. Näin varmistetaan, että kaikki palat ovat tunnistettavissa ja jäljitettävissä.

Queso de Acehúche -juusto voidaan vähittäismyymälöissä leikata minkä tahansa kokoisiksi paloiksi edellyttäen, että leikkaaminen tapahtuu kuluttajan edessä myyntihetkellä.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Lopputuotteessa olevassa Queso de Acehúche -merkinnässä on oltava toimijan kaupallinen merkintä ja sertifiointimerkintä, jotka on liitettävä jokaiseen sertifioituun juustoon tai juustopalaan siten, etteivät ne irtoa tai pyyhkiydy tuotteesta. Viime kädessä merkintöjen asianmukaisesta käytöstä vastaa sertifioitu toimija.

Kunkin kokonaisen juuston tai juustopalan sertifiointimerkinnässä on oltava yksilöivä aakkosnumeerinen sarjanumero, sanat ”Denominación de Origen Protegida Queso de Acehúche” (suojattu alkuperänimitys ”Queso de Acehúche”), sana ”sobao”, jos tätä tekniikkaa on käytetty, ja alla esitetty tuotteen tunnus.

Jokaisessa kokonaiseen juustoon tai juustopalaan liitettävässä merkinnässä on oltava myös kaikki muut sovellettavassa lainsäädännössä määritellyt tiedot.

4. Maantieteellisen alueen tarkka rajaus

Queso de Acehúche -juuston valmistuksessa käytetty maito tuotetaan ja juusto valmistetaan maantieteellisellä alueella, joka sijaitsee Cáceresin maakunnassa Extremaduran itsehallintoalueella (Espanjassa).

Kyseinen noin 396 000 hehtaarin kokoinen alue sijaitsee maakunnan länsiosassa ja sisältää seuraavat kunnat Tajo-Salor-Almonten ja Valle del Alagónin alueilla: Acehúche, Alcántara, Brozas, Cachorrilla, Calzadilla, Cañaveral, Casas de Millán, Casillas de Coria, Casar de Cáceres, Ceclavín, Coria, Garrovillas de Alconétar, Hinojal, Holguera, Mata de Alcántara, Mirabel, Monroy, Navas del Madroño, Pedroso de Acím, Pescueza, Piedras Albas, Portaje, Portezuelo, Riolobos, Santiago del Campo, Serradilla, Talaván, Torrejón el Rubio, Torrejoncillo, Villa del Rey ja Zarza la Mayor.

5. Yhteys maantieteelliseen alueeseen

5.1. Maantieteellisen alueen erityisyys

a. Luontoon liittyvät tekijät

Pinnanmuodostus: Tuotantoalue on pitkäaikaisen eroosion tasoittamaa peneplaania. Alueen läpi kulkevat itä-länsisuunnassa Las Corchuelasin, Santa Catalinan, El Arcon, Granden, Solanan ja Garrapatan vuoristot. Alueen keskimääräinen korkeus on 350 metriä merenpinnasta. Osa alueista on 250 metrin korkeudessa. Korkein kohta on 825 metriä merenpinnasta.

Maantieteellisen alueen keskeisiin luonnonelementteihin kuuluvat Tagusjoki ja sen sivujoet Alagón ja Almonte. Joet ovat muodostaneet alueelle laaksoja ja vesistöjä, joista on paikoin syntynyt tyypillisiä syviä mutkittelevia jokiuomia epätasaisen eroosion seurauksena. Näiden luonnonelementtien ansiota Tagusjoelle on pystytty rakentamaan Alcántaran pato, joka on nostanut veden korkeuden alueen kolmessa joessa 220 metriin ja tulvittanut yli 10 000 hehtaaria. Muita merkittäviä jokia ovat Árrago, joka on Alagónin vasemmalta rannalta lähtevä sivujoki, ja Rivera de Fresnedosa, joka virtaa Tagusjokeen sen oikealta rannalta. Rivera de Fresnedosa on padottu Torrejoncillon ja Portajen padoilla. Ennen Rivera de Fresnedosan patoamista sen virtaukset olivat heikkoja ja syvimpiin osiin virtasi vain vähän vettä. Alueen vesiverkostoon kuuluu myös lukuisia puroja ja rotkoja pienine jokialtaineen, joiden virtaukset ovat myös hyvin epäsäännöllisiä.

Kasvillisuus ja luonnonympäristö: Maantieteellisen alueen kasvillisuus on pääasiassa Välimeren kasvillisuutta ja kuivaan ympäristöön sopeutunutta kserofyyttiä. Alueen maasto koostuu aron kaltaisesta peneplaanista, jossa kasvaa pääasiassa päivännoutokasveja, mastiksipistaasipuita, kanervaa, värihernettä, tupsulaventelia ja timjamia, ja dehesa-tyyppisestä peneplaanista (tammisavannista), jossa kasvaa pääasiassa rautatammea ja ruohokasveja, tosin alueella voi kasvaa myös muita puita, kuten korkkitammia ja luonnonvaraisia oliivipuita, sekä joitain laadukkaita laidunkasveja. Vesistöjen varrella kasvavaan kasvistoon kuuluu myös leppä-, poppeli- ja pajulehtoja sekä jäänteitä vuoristometsistä. On myös huomattava, että useat maantieteellisen alueen kunnista sijaitsevat Monfragüen kansallispuistossa ja sen vaikutusalueella sekä useilla lintujen erityissuojelualueiksi luokitelluilla alueilla.

b. Historialliset ja taloudelliset tekijät

Maantieteelliseen alueeseen kuuluvilla seuduilla on pitkät perinteet omavaraisviljelyssä, vuohien laidunkasvatuksessa ja maatalouden sivutuotteiden hyödyntämisessä, sillä edellä kuvatut luonnontekijät ovat pakottaneet alueelle asettuneet ihmiset hyödyntämään kaikki käytettävissä olevat resurssit elannon saamiseksi. Queso de Acehúche -juusto onkin hyvin ominainen ja aito paikallinen tuote, mistä kertovat myös alueen juustomeijerien voittamat palkinnot erikoismessuilla ja kilpailuissa.

Acehúchessa, josta juusto on saanut nimensä, on pidetty vuodesta 2004 lähtien Feria Ibérica del queso de cabra de Acehúche -messut (Iberialaiset Acehúchen vuohenjuustomessut) kunnanvaltuuston aloitteesta. Messut järjestetään perinteisen tuotantomenetelmän turvaamiseksi ja laadun edistämiseksi, ja ne on tarkoitettu yksinomaan tuottajille, jotka valmistavat juustoa vuohen raakamaidosta.

c. Ihmisen toimintaan liittyvät tekijät

Ihmisten, tarkemmin sanottuna paikallisten tuottajien, toimintaan liittyvät tekijät ovat ratkaisevan tärkeitä Queso de Acehúche -juuston erityisluonteen säilyttämisen kannalta. Tuottajien asiantuntemus, joka on saatu pääasiassa kokemuksen kautta, on oleellisen tärkeää, jotta Queso de Acehúche -juustoa voidaan tuottaa ja jotta tämä asiantuntemus saadaan siirrettyä seuraaville sukupolville.

Erityisesti on huomioitava se, että juustonvalmistajat ohjailevat tuotantoprosessin aikana useita muuttujia, jotka ovat harvoin hallittavissa, ja käyttävät tekniikoita, jotka perustuvat suurimmaksi osaksi kokemukseen, joka on saatu ammattitaitoisten juustonvalmistajien työskennellessä yhdessä. Valmistuksessa käytetty maito on vakioimatonta raakamaitoa. Koska maitoa lypsetään eri vuodenaikoina, sen koostumuksessa ja bakteerikannassa voi olla huomattavia vaihteluita, mikä vaikuttaa koko prosessiin. Myös juustomassan leikkaamisajankohdan määrittäminen edellyttää tietämystä ja kokemusta, jotta saadaan aikaiseksi sopiva raekoko ja rakeiston kuivuusaste. Näihin puolestaan vaikuttavat maidon koostumus, juoksutteen määrä sekä ympäristötekijät, esimerkiksi juustomeijerin lämpötila ja kosteus. Myös muottien täyttämisessä ja puristamisessa käsin tarvitaan tarkkaa tietoa siitä, kuinka paljon juustoa jokaiseen muottiin on laitettava ja kuinka paljon painetta muotteihin on kohdistettava vaaditun kosteuspitoisuuden saavuttamiseksi.

Kuten edellä on todettu, tuotantoympäristössä tapahtuu vuoden aikana monia muutoksia, jotka vaikuttavat maitoon, tuotantoprosessiin ja juustojen kypsymiseen. Lämpötilaa ja kosteutta onkin seurattava jatkuvasti. Juustot on myös puhdistettava ja käännettävä käsin sen varmistamiseksi, että ne kehittyvät halutulla tavalla. Tässä tuotantovaiheessa voidaan käyttää perinteistä sobao-tekniikkaa. Kyseessä on Queso de Acehúche -juuston valmistuksessa käytetty menetelmä, jota paikalliset tuottajat käyttävät joskus pinnan puhdistamiseen ja juuston muotoiluun sen kaupan pidettävyyden parantamiseksi.

5.2. Tuotteen erityisyys

Ominaispiirteisiin, jotka erottavat Queso de Acehúche -juuston muista vuohenjuustoista, kuuluu ensinnäkin se, että juusto tuotetaan yksinomaan raakamaidosta. Heraa myös valutetaan vain vähän, ja näin saadaan aikaan melko pehmeä ja toisinaan sulava rakenne sekä juuston kittipintainen ja joskus selkeän pullistunut kuori, josta syntyy melko vahva pistävä aromi. Myös sobao-tekniikan käyttö on ominainen vain tälle juustolle.

5.3. Syy-seuraussuhde, joka yhdistää maantieteellisen alueen tuotteen laatuun tai ominaisuuksiin

Maantieteellinen alue, jonka luonnonympäristö on määritelty 5.1 kohdassa, tuottaa vain vähän hyödynnettäviä resursseja. Asukkaat ovatkin perinteisesti keskittyneet karjankasvatukseen, erityisesti vuohiin, jotka ovat sopeutuneet hyvin tähän maantieteelliseen ympäristöön. Vuohia kasvatetaan lihan ja maidon vuoksi sekä juuston tuotantoa varten.

Vuoden aikana vaihtelevat sääolot sekä erilaiset maasto- ja maaperätyypit ovat luoneet alueelle monipuolisen ekosysteemin. Näiden paikallisten erityisolosuhteiden ansiosta alueella kasvaa 5.1.a kohdassa kuvattua kasvillisuutta, jota vuohet käyttävät ravinnokseen. Vuohitalous on täysin tai osittain laajaperäistä.

Dehesalla ja aron kaltaisella peneplaanilla kasvaa rikas kasvilajisto, joka vaikuttaa positiivisesti maitorasvan laatuun. Tämä johtuu vuohen ruoansulatuksesta, jossa syntyy lyhyitä ja keskipitkiä rasvahappoketjuja ja maitoon kehittyy sille tyypillinen mikrobisto. Juusto valmistetaan tästä maidosta ilman lämpökäsittelyä.

Perinteinen Queso de Acehúche -juuston tuotantotapa perustuu myös pitkälti ihmisen toimintaan. Paikallisten tuottajien tuottamassa juustossa on korkea kosteuspitoisuus, koska juustomassan leikkaamisen jälkeen heraa valutetaan tavanomaista vähemmän. Korkean kosteuspitoisuuden seurauksena juuston sivut pullistuvat hieman ja juusto saa pehmeän rakenteensa. Juuston valmistusmenetelmä tuottaa kypsytyksen aikana kuoreen kittipinnan, joka tuo juustoon melko voimakkaan aromin. Myös sobao-tekniikan käyttö kypsytysprosessin aikana on yksi perinteisistä käytännöistä, jotka liittyvät paikallisiin tuottajiin. Menetelmässä juuston ylä-, ala- ja sivupinnat pestään vedellä kostutetuin käsin sen jälkeen, kun kuori on alkanut muodostua. Menetelmän avulla juustoon saadaan sileä ja tasainen kuori ja pyöristyneet reunat.

Asianomaisella maantieteellisellä alueella vuohenkasvatuksella on syvään juurtuneet ja pitkäaikaiset perinteet. Alueella kasvaa paljon erilaisia kotoperäisiä kasvilajeja, ja vuohet syövät eri lajeja eri vuodenaikoina. Niinpä maidosta tulee ainutlaatuista. Lisäksi paikalliset tuottajat valmistavat juuston ilman maidon lämpökäsittelyä käyttämällä perinteisiä taitoja ja tekniikoita. Tämän ansiosta Queso de Acehúche -juusto saa sen muista juustoista erottavan ominaisen muodon, rakenteen, aromin ja maun.

Eritelmän julkaisutiedot

http://www.juntaex.es/filescms/con03/uploaded_files/SectoresTematicos/Agroalimentario/Denominacionesdeorigen/Solic_PliegoCondicionesQuesoAcehuche_.pdf

(1) EUVL L 343, 14.12.2012, s. 1.